b'\n_START_ARTICLE_\nDetektor dima\n_START_PARAGRAPH_\nDetektor dima je naprava, ki zaznava prisotnost dima. Najve\xc4\x8dkrat se ga uporablja kot javljalnik po\xc5\xbeara. V po\xc5\xbearno - varnostni sistem povezani detektorji se uporabljajo kot oddajnik signala za prisotnost po\xc5\xbeara predvsem v poslovnih objektih, medtem ko se posamezne enote uporabljajo v stanovanjih, ki lahko ob prisotnosti dima samostojno oddajajo zvo\xc4\x8dni in/ali svetlobni signal._NEWLINE_Detektorji dima so navadno zaprti v plasti\xc4\x8dnem ohi\xc5\xa1ju v obliki diska, premera pribli\xc5\xbeno 150\xc2\xa0mm in 25\xc2\xa0mm vi\xc5\xa1ine, vendar je oblika lahko odvisna od proizvajalca in tipa detektorja. Ve\xc4\x8dina detektorjev dima deluje na principu opti\xc4\x8dnega zaznavanja (fotodioda) ali fizikalnega procesa (ionizacije), medtem ko drugi uporabljajo obe metodi zaznavanja za pove\xc4\x8danje ob\xc4\x8dutljivosti. S tem se lahko uporabljajo tudi za zaznavo cigaretnega dima predvsem v prostorih, kjer je kajenje prepovedano in te\xc5\xbeko obvladljivo (strani\xc5\xa1\xc4\x8da v \xc5\xa1olah). Detektorji dima so napajani preko centralnega po\xc5\xbearno-varnostnega sistema, kateri se napaja preko elektri\xc4\x8dnega omre\xc5\xbeja z lastnim rezervnim napajanjem. Samostojni detektorji, pa so navadno napajani samo z eno baterijo.\n_START_SECTION_\nZgodovina\n_START_PARAGRAPH_\nPrvi po\xc5\xbearni detektor je bil patentiran ob koncu 19. stoletja. Zasluga za to napravo gre ameri\xc5\xa1kemu fiziku in matematiku Francisu Robbinsu Uptonu, ki je v sodelovanju s Fernandom J. Dibblejem izumil prenosni po\xc5\xbearni detektor. Ta je kot senzor temperature uporabljal nastavljivo vzmet, izdelano iz dveh razli\xc4\x8dnih kovin, ki je ob dovolj visoki temperaturi prek vzvodov in kontaktov sklenila elektri\xc4\x8dni krog ter vklju\xc4\x8dila zvonec, napajan iz baterije v podno\xc5\xbeju._NEWLINE_\xc5\xa0tiri desetletja kasneje je \xc5\xa1vicarski fizik Walter Jaeger \xc5\xbeelel izdelati senzor za odkrivanje prisotnosti strupenih plinov. Pri\xc4\x8dakoval je, da se bo plin ob vstopu v senzor vezal z ioniziranimi molekulami zraka in s tem spremenil napetost na senzorju. Majhne koncentracije plina na napetost niso imele nikakr\xc5\xa1nega vpliva, a je Jaeger presene\xc4\x8deno ugotovil, da je senzor reagiral na cigaretni dim. Njegov poizkus je bil velik napredek pri razvoju dimnega detektorja._NEWLINE_\xc5\xa0ele z napredkom na podro\xc4\x8dju elektronike in jedrske fizike so taki senzorji postali dostopni \xc5\xa1ir\xc5\xa1emu krogu uporabnikov, vendar \xc5\xa1e vseeno zunaj dosega ve\xc4\x8dine gospodinjstev._NEWLINE_\xc5\xa0ele leta 1965 sta Duane D. Pearsall in Stanley Bennett Peterson izdelala cenovno dostopen detektor dima z mo\xc5\xbenostjo preproste zamenjave izrabljenih baterij. Prvi komercialno zanimivi po\xc5\xbearni detektorji so pri\xc5\xa1li na trg leta 1969.\n_START_SECTION_\nOpti\xc4\x8dni\n_START_PARAGRAPH_\nOpti\xc4\x8dni detektor dima je v bistvu svetlobni senzor. Kot detektor dima vsebuje izvor svetlobe (\xc5\xbearnico ali infrarde\xc4\x8do diodo LED), le\xc4\x8de za zbiranje svetlobe v \xc5\xbearek in fotodiodo ali podoben fotoelektri\xc4\x8dni senzor pod kotom \xc5\xbearka kot detektor svetlobe. V odsotnosti dima svetlobni \xc5\xbearek potuje nad fotodiodo v ravni liniji. Ko dim vstopi v opti\xc4\x8dno komoro na pot svetlobnemu \xc5\xbearku pride do pojava sipanja svetlobe. Svetloba se odbija na vse strani in tudi proti fotodiodi, katera to svetlobo zazna in spro\xc5\xbei alarm._NEWLINE_V velikih prostorih, kot so razne dvorane ali avditoriji je pod stropom na eni steni name\xc5\xa1\xc4\x8dena enota, ki oddaja \xc5\xbearek, na drugi steni pa enota, ki \xc5\xbearek zajema, ali pa ga odbija nazaj v enoto kot ogledalo. Ko \xc5\xbearek postane manj viden za\xc2\xa0\xc2\xbboko\xc2\xab\xc2\xa0senzorja, se po\xc5\xa1lje signal za alarm.\n_START_SECTION_\nIonski\n_START_PARAGRAPH_\nIonski tip detektorja je na\xc4\x8deloma ceneje izdelati, kot fotoelektri\xc4\x8dnega, kljub temu pa je zapostavljen zaradi ve\xc4\x8dje nagnjenosti k la\xc5\xbenim alarmom. Lahko zazna delce dima, nevidne prostemu o\xc4\x8desu. Vsebuje pribli\xc5\xbeno 37\xc2\xa0kBq ali 1\xc2\xa0\xc2\xb5Ci radioaktivnega elementa americij 241 (\xc2\xb2\xe2\x81\xb4\xc2\xb9Am), ki ustreza pribli\xc5\xbeno 0.3\xc2\xa0\xc2\xb5g izotopa. Sevanje potuje skozi ionizacijsko komoro, zra\xc4\x8dni prostor med dvema elektrodama, in dovoljuje prehod majhnemu konstantnemu elektri\xc4\x8dnemu toku med elektrodama. Ko v komoro zaidejo delci dima, le ti absorbirajo delce alfa in s tem zmanj\xc5\xa1ajo prevodnost komore, kar elektronika detektorja zazna kot alarm._NEWLINE_Delci alfa, se v detektorjih dima uporabljajo zaradi tega, ker z razliko od beta in gama delcev, njihovo sevanje ne prodira globoko in se ga lahko zaustavi \xc5\xbee s plasti\xc4\x8dnim ohi\xc5\xa1jem._NEWLINE_Pribli\xc5\xbeno 1\xc2\xa0% emitirane radioaktivne energije \xc2\xb2\xe2\x81\xb4\xc2\xb9Am je gama sevanja.\n_START_SECTION_\nVzor\xc4\x8denje zraka\n_START_PARAGRAPH_\nDimni detektor, ki deluje na principu vzor\xc4\x8denja zraka, je sposoben zaznavanja \xc5\xbee mikroskopskih delcev dima. To so ve\xc4\x8dinoma aspiratorni detektorji dima, ki delujejo tako, da skozi mre\xc5\xbeo na dolo\xc4\x8deni razdalji navrtanih majhnih cevk, name\xc5\xa1\xc4\x8denih pod strop nad za\xc5\xa1\xc4\x8ditnim obmo\xc4\x8djem sesajo zrak. Navrtane luknjice predstavljajo mesta vzor\xc4\x8denja zraka. Vzorec zraka potem potuje mimo ob\xc4\x8dutljive opti\xc4\x8dne naprave, po navadi laser, nastavljen za zaznavanje izredno majhnih zgorelih delcev. Taki detektorji se lahko uporabljajo za pro\xc5\xbeenje avtomatskih gasilnih sistemov, na primer ga\xc5\xa1enje s plinom v prostorih z vrednej\xc5\xa1imi predmeti, kot so knji\xc5\xbenice, ra\xc4\x8dunalni\xc5\xa1ke sobe, itd._NEWLINE_Ve\xc4\x8dina dimnih detektorjev z vzor\xc4\x8denjem zraka je veliko bolj ob\xc4\x8dutljivih kot ostala dva tipa detektorjev. Tak tip detektorja omogo\xc4\x8da nastavitev nivojev alarma, kot na primer opozorilo, alarm, po\xc5\xbear I.st., po\xc5\xbear II.st. Te nastavitve omogo\xc4\x8dajo zgodnej\xc5\xa1e opozorilo na razvijajo\xc4\x8d se po\xc5\xbear, kar dovoljuje ro\xc4\x8dno intervencijo ali aktivacijo avtomatskega ga\xc5\xa1enja, preden se po\xc5\xbear razvije do neobvladljive stopnje. Tak na\xc4\x8din pristopa pove\xc4\x8duje mo\xc5\xbenost evakuacije in zmanj\xc5\xa1a nastalo \xc5\xa1kodo.\n_START_SECTION_\nZaznavanje prisotnosti ogljikovega dioksida in ogljikovega oksida\n_START_PARAGRAPH_\nNekateri detektorji dima uporabljajo senzorje, ki zaznavajo ogljikov dioksid ali ogljikov oksid, za detekcijo nevarnih in strupenih produktov zgorevanja. Vendar pri nakupu takih detektorjev velja opozorilo, da niso vsi dimni detektorji, za katere ogla\xc5\xa1evalci navajajo, da vsebujejo take senzorje, sposobni zaznati CO\xe2\x82\x82 ali CO brez prisotnosti po\xc5\xbeara.\n_START_SECTION_\nRazlike\n_START_PARAGRAPH_\nOpti\xc4\x8dni dimni detektorji so pogosto hitrej\xc5\xa1i v zaznavanju dimnih delcev, ki se pojavljajo v za\xc4\x8detni fazi po\xc5\xbearov. Ionski dimni detektorji so navadno le malenkostno hitrej\xc5\xa1i pri zaznavi delcev dima ob razvitem po\xc5\xbearu. Samo opti\xc4\x8dni dimni senzorji so priznani kot primerni za zaznavo dimnih delcev med tlenjem in v \xc5\xbee razvitem po\xc5\xbearu._NEWLINE_Glede na teste, narejene po evropskem standardu EN 54, se lahko ob razvijajo\xc4\x8dem po\xc5\xbearu hitreje zazna povi\xc5\xa1ana vrednost ogljikovega dioksida, kot delce dima.\n_START_SECTION_\nKomercialni detektorji dima\n_START_PARAGRAPH_\nKomercialni detektorji dima so \xc5\xbei\xc4\x8dno oz. brez\xc5\xbei\xc4\x8dno povezani v po\xc5\xbearno - varnostni sistem, lahko pa delujejo tudi kot samostojne enote._NEWLINE_V po\xc5\xbearno - varnostni sistem so detektorji lahko povezani zaporedno. V primeru pojava dima se samo spro\xc5\xbei alarm, vendar sistem ne dolo\xc4\x8di lokacije po\xc5\xbeara. To je primerno za manj\xc5\xa1e objekte, za ve\xc4\x8dje objekte so bolj primerni po\xc5\xbearno - varnostni sistemi, v katerih ima vsak detektor svoj naslov in na podlagi tega se ob alarmu lahko dolo\xc4\x8di lokacija po\xc5\xbeara oz. detektorja, ki je zaznal dim. Isto\xc4\x8dasno lahko detektorji te vrste dolo\xc4\x8dijo koli\xc4\x8dino dima._NEWLINE_Samostojna enota je v bistvu po\xc5\xbearni alarm v enem ohi\xc5\xa1ju. Sestavljen je iz detektorja dima, zvo\xc4\x8dne sirene ter lastnega vira napajanja (baterije). Nekateri modeli takih detektorjev oddajajo tudi svetlobne signale ob alarmu.\n_START_SECTION_\nBaterija\n_START_PARAGRAPH_\nVe\xc4\x8dina stanovanjskih detektorjev dima uporablja za vir napajanja 9 V baterijo. Ko se ta iztro\xc5\xa1i, tudi detektor ne opravlja ve\xc4\x8d svoje funkcije. Ve\xc4\x8dina detektorjev dima ima vgrajeno elektroniko za opozarjanje na iztro\xc5\xa1ene baterije, kljub temu pa je v mno\xc5\xbeici detektorjev te\xc5\xbeko najti tistega s prazno baterijo. Ocenjujejo, da je v stanovanjih po Zdru\xc5\xbeenem kraljestvu nedelujo\xc4\x8dih vsaj 30\xc2\xa0% detektorjev dima zaradi praznih ali odstranjenih baterij. V novej\xc5\xa1em \xc4\x8dasu so sicer pri\xc5\xa1li na trg tudi detektorji z vgrajenimi litijevimi baterijami, ki lahko delujejo 7 - 10 let, kar pa le zmanj\xc5\xa1uje zavednost ljudi po menjavi baterij, saj je cikel menjave neprimerno dalj\xc5\xa1i._NEWLINE_NFPA priporo\xc4\x8da lastnikom domov, naj menjajo baterijo na detektorju dima vsaj enkrat letno, ko oddaja signal za izpraznjeno baterijo ali ko ne opravi testiranja. Testiranje naj se izvaja mese\xc4\x8dno s pritiskom na testno tipko.\n_START_SECTION_\nZanesljivost\n_START_PARAGRAPH_\nV letu 2004 je NIST (Zvezni in\xc5\xa1titut za standardizacijo in tehnologijo ZDA) izdal poro\xc4\x8dilo, ki med drugim opisuje, da detektorji dima, ne glede na to ali so opti\xc4\x8dni ali ionski, neposredno pripomorejo k dalj\xc5\xa1emu \xc4\x8dasu evakuacije pri ve\xc4\x8dini po\xc5\xbearov. Pri po\xc5\xbearu, ki gori s plamenom, se od ionskih detektorjev, ki so nekoliko bolj\xc5\xa1i od opti\xc4\x8dnih, pri\xc4\x8dakuje 57 do 62 sekund hitrej\xc5\xa1i odziv. Tako so pri zaznavanju dima ob tlenju snovi hitrej\xc5\xa1i opti\xc4\x8dni detektorji dima (47 do 53 sekund)._NEWLINE_Zvezna agencija za po\xc5\xbearno varnost ZDA (NFPA) priporo\xc4\x8da menjavo detektorjev dima vsakih 10 let. Detektorji dima postanejo s \xc4\x8dasom manj zanesljivi zaradi staranja elektronskih komponent._NEWLINE_Redno \xc4\x8di\xc5\xa1\xc4\x8denje zmanj\xc5\xa1a mo\xc5\xbenost la\xc5\xbenih alarmov, ki jih povzro\xc4\x8da nalo\xc5\xbeen prah ali mr\xc4\x8des. Zaradi ob\xc4\x8dutljivosti to \xc5\xa1e posebno velja za opti\xc4\x8dne detektorje dima. Zunanjost in notranjost opti\xc4\x8dnih in ionskih dimnih detektorjev \xc4\x8distimo s sesalcem. Za prepre\xc4\x8devanje la\xc5\xbenih alarmov v kuhinjah in prostorih za peko, je priporo\xc4\x8dljiva uporaba opti\xc4\x8dnih ali namenskih detektorjev.\n_START_SECTION_\nPostavitev detektorja dima\n_START_PARAGRAPH_\nV Zdru\xc5\xbeenih dr\xc5\xbeavah Amerike ve\xc4\x8dina dr\xc5\xbeavnih in lokalnih zakonov dolo\xc4\x8da \xc5\xa1tevilo in postavitev detektorjev dima na osnovi standarda, objavljenega v 72. \xc4\x8dlenu po\xc5\xbearnega kodeksa zvezne agencije za po\xc5\xbearno varnost._NEWLINE_Zakoni, ki dolo\xc4\x8dajo namestitev detektorjev dima, se med dr\xc5\xbeavami zelo razlikujejo. Tisti lastniki stanovanj, ki jih postavitev detektorjev dima zanima, se lahko po pomo\xc4\x8d obrnejo na lokalne gasilce ali na gradbenega in\xc5\xa1pektorja. Nekatera pravila, ki dolo\xc4\x8dajo postavitev detektorjev so zelo dosledna zaradi razvijajo\xc4\x8dega se sveta. Za primer, v Kanadi in Avstraliji se zahteva, da je delujo\xc4\x8di detektor dima montiran v vsakem nadstropju. Kodeks NFPA zahteva detektorje dima v vsakem naseljenem nadstropju in v bli\xc5\xbeini vsake spalnice. V naseljena nadstropja so vklju\xc4\x8dene tudi kleti s stojno vi\xc5\xa1ino._NEWLINE_V novih zgradbah so zahteve seveda ve\xc4\x8dje. Vsi detektorji dima morajo biti direktno priklju\xc4\x8deni na elektri\xc4\x8dno omre\xc5\xbeje in imeti morajo rezervno napajanje za primer izpada elektri\xc4\x8dnega omre\xc5\xbeja. Montirani morajo biti v ali pred vsako spalnico, odvisno od lokalnih zakonov. Nekateri zakoni zahtevajo detektor dima tudi na stopni\xc5\xa1\xc4\x8dih, hodnikih in v gara\xc5\xbeah._NEWLINE_Nekateri detektorji omogo\xc4\x8dajo povezavo v mre\xc5\xbeo, tako da se v primeru po\xc5\xbeara oglasijo vsi detektorji hkrati. kar pove\xc4\x8duje mo\xc5\xbenost, da stanovalci alarm tudi sli\xc5\xa1ijo, \xc4\x8deprav so za zaprtimi vrati, ali pa je po\xc5\xbear nekaj nadstropij nad ali pod njimi. Po letu 2000, so pri\xc5\xa1li na trg tudi detektorji, ki omogo\xc4\x8dajo povezavo v mre\xc5\xbeo tudi brez\xc5\xbei\xc4\x8dno z uporabo tehnologij, kot je ZigBee. Taki detektorji so primerni za vgradnjo v \xc5\xbee obstoje\xc4\x8de objekte, ker odpade izdelava in\xc5\xa1talacij po objektu.'